ไฟแนนซ์ทูเดย์
โดย...ภูคา
29 ก.ค. 2559

โดย...ภูคา 
สะท้านไปทั้งคลองประปา เมื่อศาลอาญามีคำพิพากษาให้ เบญจา หลุยเจริญ อดีต รมช.คลัง ในรัฐบาล น.ส.ยิ่งลักษณ์ ชินวัตร และอดีตรองอธิบดีกรมสรรพากร กับพวกรวม 5 ราย กรณีการปฏิบัติหน้าที่โดยมิชอบเพื่อช่วยเหลือนายพานทองแท้ และ น.ส.พินทองทา ชินวัตร บุตรของนายทักษิณ ชินวัตร ในการไม่ต้องชำระภาษีจากการโอนหุ้นกว่า 8,000 ล้านบาท โดยศาลอาญาพิพากษาจำคุก 3 ปี จำเลยที่ 1-4 ส่วนจำเลยที่ 5 จำคุก 2 ปี ไม่รอลงอาญา
ไม่รู้เป็นเพราะเจอข่าวร้องเรียนทุจริตปล่อยกู้ ขายหนี้เสียราคาถูกสุดๆ ตีกระหน่ำมาเป็นระยะหรือไม่ จึงทำให้ดอกไม้เหล็กอย่าง สาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ที่พ่วงตำแหน่งผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) เริ่มจะเปรยๆ ว่า เหนื่อยและเริ่มจะท้อโดยเฉพาะกับงานที่ สสว. ที่ลือกันหนักหนาว่า สุดๆ แล้วจริงๆ
มงคล ลีลาธรรม กรรมการผู้จัดการเอสเอ็มอีแบงก์ ปลื้มปริ่มที่ผลดำเนินงานดีวันดีคืน ล่าสุดบอร์ดเห็นชอบให้คืนเงินกู้ต่างประเทศกับเครดิตเพื่อบูรณะและพัฒนาแห่งสหพันธ์สาธารณรัฐเยอรมนี (KFW) 25.38 ล้านยูโร หรือ 1,196 ล้านบาท ส่งผลให้หนี้สาธารณะในส่วนที่คลังค้ำให้ลดไปได้อีกด้วย ส่วนเรื่องขายหนี้เฮียมงคลยืนยันว่าไม่รู้เรื่องอะไรเลยเป็นเรื่องที่มีมาก่อนเข้ารับตำแหน่ง